**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata képviselő-testületének
2021. augusztus 24-i nyilvános képviselő-testületi üléséről***

**Elfogadott döntések:**

|  |  |
| --- | --- |
| 7/2021. (VIII.24.) határozat | A hatályos településrendezési eszközök Bereksori u. 4. sz. alatti ingatlant érintő településtervezési folyamatának elindításáról  |
| 8/2021. (VIII.24.) határozat | A 2021. II. félévi üléstervről |
| 9/2021. (VIII.24.) határozat | A civil szervezetek 2021. évi támogatásáról |
| 10/2021. (VIII.24.) határozat | A szociális célú tűzifa pályázat benyújtásáról |
| 11/2021. (VIII.24.) határozat | *Az Opus Defensio Kft* ajánlatának elfogadása munkavédelmi feladatok ellátására |
| 12/2021. (VIII.24.) határozat | A Pataki és Jókai u. között kialakult gyalogos út ügyében lezajlott „aláírásgyűjtésől”  |
| ***Közművelődésről szóló 8/2021. (VIII.26.) önkormányzati rendelet*** |

*A jegyzőkönyv 8-24. közötti számozott oldalt tartalmaz*

**J E G Y Z Ő K Ö N Y V**

Készült: 2021. augusztus 24-én Kerecsend Község Önkormányzata Képviselő-testületének soros, nyilvános képviselő-testületi ülésén (Kerecsend, Fő u. 55.)

***Jelen vannak:***

Sári László Polgármester

Kiss Sándor címzetes főjegyző

Forgácsné Román Rita alpolgármester

Suha József alpolgármester

 Prokaj Milán képviselő

Békési Gyula képviselő

 Nagy Ferenc képviselő

Burai József képviselő

Békési Eszter jegyzőkönyvvezető

***Megjelentek:*** Schönberger Csaba Jakob a Német Nemzetiségi Önkormányzat elnöke

 Román István helyi lakos

**Sári László polgármester**

Tisztelettel köszöntöm a képviselő-testület tagjait a mai testületi ülésünkön. Külön köszöntöm a Német Nemzetiségi Önkormányzat elnökét. Megállapítom, hogy határozatképesek vagyunk. A napirendi pontokkal kapcsolatosan kérném, hogy a meghívóban kiküldött napirend szerint haladjunk, ha így elfogadható?

**Suha József alpolgármester**

Szeretném, ha a zárt ülésen feltett témát előre vennénk, mert hamarabb el kell indulnom, mint ahogy az ülés befejeződik.

**Sári László polgármester**

Nem lesz zárt ülés, nyílt ülés keretében tárgyaljuk a napirendi pontokat.

**Kiss Sándor címzetes főjegyző**

A többieknek szeretném elmondani, milyen ügy miatt kérte alpolgármester úr a módosítást. Ifjú Kállai István kérelmet nyújtott be a Képviselő-testülethez az ügyben, hogy a Bereksori utca 4. szám alatti ingatlan egy részét szeretnék megvásárolni, viszont ahhoz, hogy ez a jogügylet létre jöjjön, szükséges lehet módosítani a Helyi Építési Szabályzatot, mert a telekmegosztás során nem alakítható ki olyan teleknagyságú telek, amit a jelenleg hatályos Helyi Építési Szabályzat előír. Tehát legalább 1000 m2-es teleknek kellene lennie a HÉSZ szerint, de ilyen méretű telek nem alakítható ki az adott ingatlan méretéből adódóan. Ez ügyben kérnek a rendezési terv módosításának elindításához egy döntést, a kérelmezők. Tehát ez lenne az a napirendi pont, amit alpolgármester úr javasolt második napirendi pontként tárgyalni.

**Sári László polgármester**

Így ezzel a módosítással együtt, el tudjuk-e fogadni a napirendet?

*A képviselők egyhangú szavazással (6 igen szavazattal, a polgármester érintettsége miatt az ügyben nem szavazott) az alábbiak szerint fogadta el az ülés napirendjét:*

**NAPIREND**

1. Tájékoztatás a polgármester által a veszélyhelyzet ideje alatt a Képviselő-testület hatáskörében hozott döntésekről

előadó: Sári László polgármester

1. Ifjú Kállai István kérelme a rendezési terv módosításának elindítása tárgyában a Bereksori u. 4. sz. alatti ingatlant érintően
2. A Képviselő-testület 2021. II. félévi ülésterve

előadó: Sári László polgármester

1. A közművelődésről – rendelet elfogadása

előadó: Forgácsné Román Rita alpolgármester

1. A kerecsendi civil szervezetek 2021. évi támogatása

előadó: Sári László polgármester

1. Pályázat benyújtása a 2021. évi szociális tűzifa támogatására

előadó: Sári László polgármester

1. A „Mini bölcsőde kialakítása Kerecsenden” tárgyú beszerzési eljárás újbóli meghirdetése

előadó: Sári László polgármester

1. A munkavédelmi szolgáltatásra benyújtott árajánlatok elbírálása

előadó: Kiss Sándor címzetes főjegyző

1. Egyebek

**Békési Gyula képviselő**

Nekünk ez a rendezési terv módosítás mennyibe kerül, milyen anyagi vonzata van?

**Kiss Sándor címzetes főjegyző**

Nekünk nem kerül semmibe ez az eljárás. Ha a testület zöld utat ad ennek a módosítási kezdeményezésnek, a településtervezőtől fogunk kérni egy árajánlatot arra vonatkozóan, hogy - amennyiben van realitása ennek a módosítási kérelemnek - mennyiért készítenék el a véleményezési anyagot. Ezt az árajánlatot a képviselő-testületnek jóvá kell majd hagynia. Ez alapján a kezdeményezővel egy településtervezési szerződést kötünk, amelyben vállalja ennek a tervezési díjnak az önkormányzat felé történő megfizetését.

**Békési Gyula képviselő**

Ez volt a kérdésem, köszönöm.

**1. napirendi pont**

**Sári László polgármester**

Az első napirendi pontunkat tekintve a tájékoztató eljutott mindenkihez. Igyekeztem az elmúlt időszak munkájában olyan döntéseket hozni önállóan, ami lehetőleg nem érinti a település vagyoni helyzetét. Abban az esetben, ha ilyen kérdésről volt szó, mindig megkérdeztem a testület tagjait. Remélem, magunk mögött hagytuk etz az időszakot és nem lesz az ország ismét olyan helyzetben, mint voltunk. Próbáltam úgy alkalmazni a rendelkezésemre álló lehetőségeket, hogy a döntéseim a falu érdekét védjék, szolgálják.

Sok esetben azt vettem észre, hogy szinte csak magunkra számíthattunk. Az ellenőrzésekben is. Sajnos nincs elég rendőr - ezt ki kell mondani. Ilyen helyzetek megoldására, több települést érintő problémákra kevés az a járőr, aki megfelelően intézkedni tudna. Azok a típusú intézkedések, amelyekre irányítottan kértem a figyelmet, szinte rendre elmaradtak. Azt láttam, hogy a polgárőrség részéről az elvárt segítséget megkaptuk – még ha intézkedés nem is történt – de a jelzések megérkeztek.

Ezzel kapcsolatosan valakinek kérdése van-e? Amennyiben nincs, akkor köszönöm, hogy tudomásul vették azt, és a második napirendi pont kapcsán az ülés vezetésére átadom a szót Forgácsné Román Ritának, mivel én érintett vagyok a kérdésben.

**2. napirendi pont**

**Forgácsné Román Rita alpolgármester**

Felkérem Kiss Sándor címzetes főjegyzőt, ismertesse a napirendi pont kapcsán beérkező kérelmet és a döntési lehetőségeket.

**Kiss Sándor címzetes főjegyző**

Felolvasom a kérelmet, majd pedig bemutatom a jelenleg hatályos Helyi Építési Szabályzat területet érintő rendelkezéseit. Ezt követően lehet, azt gondolom, megalapozottan döntést hozni.

A kérelem szövege: „*Kállai István nyilatkozom, hogy szeretném megvásárolni Sári László és Sári Gabriella 1/2-1/2 arányú tulajdonát képező Kerecsend Bereksori út 4. szám alatti ingatlan egy részét, ami természetben a Kerecsend, Arany János utcafrontról megközelíthető kerti ingatlan, 600 m2 nagyságú területet szeretnék megvásárolni a szüleimnek, Kállai Antalnak és Kállai Antalnénak. Ezért kérem tisztelettel Kerecsendi Önkormányzat képviselő-testületének tagjait, hogy járuljanak hozzá, hogy a telken családi házat építhessük szüleimnek lakhatási céllal.”*

Az érintett terület nagysága mintegy 1600 m2. A Helyi Építési Szabályzat szerint ez az ingatlan a falusias lakóövezet 5-ös kategóriájába tartozik, ahol a legnagyobb beépítettség 30 %, a legkisebb kialakítható telekterület 1000 m2, a legkisebb zöld felület 40 % és a legnagyobb épületmagasság 4,5 m.

Itt tulajdonképpen azzal van a probléma, hogy az adás-vétel során létrejövő telek kisebb lenne, mint 1000 m2. A kérelemről megkérdeztem főépítészünk, Bernáth Mihály úr véleményét, aki azt mondta, hogy egy olyan szempontú megközelítéssel esetleg szóba jöhet a HÉSZ és a rendezési terv módosítása, hogy a Petőfi utcában van már egy hasonlóan megosztott ingatlan, ami régen hagyományosan kialakított ingatlan volt nem a HÉSZ elfogadását követően jött létre. Erre a két telekre esetleg lehetséges lenne a HÉSZ módosítása oly módon, hogy lehetővé váljon az egyébként Petőfi utcában már kialakított ingatlan megosztáshoz hasonlóan ennek az ingatlannak a megosztása is.

**Forgácsné Román Rita alpolgármester**

Akkor gyakorlatilag a térképen a telek a polgármester úré, a másik a Fülep Gyuszi bácsiéké, ez pedig a Marika néni édesanyjáé. Tehát itt van a telekhatár, gyakorlatilag ennyit érintene most? A másik két ingatlannál ez jelentene valami költséget, vagy csak így a rendezés szempontjából lenne az utcafrontra nézően egy olyan megállapítás, ami ezt így lehetővé tenné.

**Kiss Sándor címzetes főjegyző**

Igen így lenne. A másik két ingatlanra semmilyen költség kihatással nem járna, az ő esetükben gyakorlatilag a jelenlegi, hagyományosan kialakult állapot szentesítése történne meg.

**Forgácsné Román Rita alpolgármester**

Így van, mert itt is van egy utcafrontra nyíló rész, és akkor gyakorlatilag itt lenne a másik, és itt is kialakításra kerülhet egy kapu, kocsibejáró. Rendben. Köszönöm szépen a tájékoztatást.

**Prokaj Milán képviselő**

Tehát 600 m2 az érintett terület, amiről szó van, igaz?

**Kiss Sándor címzetes főjegyző**

Igen, annyit szeretnének megvásárolni ebből az ingatlanból.

**Prokaj Milán képviselő**

Erre a telekre épülne a családi ház, ez hány m2 lenne?

**Kiss Sándor címzetes főjegyző**

Arról nem kaptunk tájékoztatást.

**Forgácsné Román Rita alpolgármester**

A 30%-a beépíthető.

**Prokaj Milán képviselő**

Azon nem kívánnak módosíttatni?

**Kiss Sándor címzetes főjegyző**

A beépítettségi %-on nem kívánnak változtatni, csupán a telekméret lenne az, ami fontos lenne a számukra.

Az az igazság, hogy mindig vannak olyan problémák, melyek egyedileg kezelendők, most például a Mészárosék üzletével kapcsolatban is felvetődött a bővítés igénye, de a jelen szabályozás szerint nincs rá lehetőség. Azt állapítottuk meg főépítész úrral, hogy valószínűleg elírás történt az építési szabályzat és a tervezés folyamán és ezt majd egy egyszerűsített eljárással lehet helyre tenni.

**Forgácsné Román Rita alpolgármester**

Köszönönjük szépen a részletes tájékoztatást, és kérdezném, hogy elég ebben az esetben egy szimpla szavazás, jegyző úr?

**Kiss Sándor címzetes főjegyző**

Igen határozatot kell ez esetben hozni.

**Forgácsné Román Rita alpolgármester**

Kérdezem a képviselőket, hogy a megismert tények tükrében ki az, aki el tudja fogadni ez a javaslatot. és hogy a tervezők felé tegyük meg a szükséges lépéseket.

**Suha József alpolgármester**

A 600 m2 telekkel kapcsolatban szavazunk most?

**Kiss Sándor címzetes főjegyző**

Arról szavaz a testület, hogy a kérelemnek megfelelően hozzájárul-e a településtervezési folyamat elindításához. Az igenló szavazat nem azt jelenti, hogy a testület hozzájárul ahhoz, hogy ez a megosztás meg is valósuljon, csupán annak ad zöld utat, hogy a tervezés elinduljon, hiszen ez után még sok egyeztetésre kerül majd sor, feltéve majd a ha költségek ismeretében meg tudjuk kötni a kérelmezővel a szerződést és vállalja a költségek megfizetését.

**Suha József alpolgármester**

Rendben, köszönöm szépen.

**Forgácsné Román Rita alpolgármester**

Akkor így most már szavazhatunk? Ki az, aki egyetért a javaslattal?

*A Képviselő-testület tagjainak több hozzászólása nem volt. Egyhangú szavazással (6 igen szavazattal, a polgármester nem vett részt a szavazásban) az alábbi határozatot fogadták el:*

**7/2021. (VIII.24.) határozat**

Kerecsend Község Önkormányzatának Képviselő-testülete Kállai István kérelmének helyt adva hozzájárul ahhoz, hogy a Kerecsend, Bereksori u. 4. sz. alatti ingatlan vonatkozásában a településrendezési terv módosításának tervezési munkái megkezdődjenek annak érdekében, hogy az ingatlant érintően – a hátsó szomszédos, Petőfi u. 2. és a mellett lévő Arany János utcai ingatlanon kialakult telekméretekhez igazodva – 600 m2 legyen a legkisebb teleknagyság.

A Képviselő-testület megbízza Kiss Sándor címzetes főjegyzőt, hogy a tervezési feladat elvégzésére kérjen árajánlatot a településtervezőtől, és a kérelmezővel készítse elő a tárgyban kötendő településtervezési szerződést.

Felelős: Kiss Sándor címzetes főjegyző

Határidő: a soron következő testületi ülés

*Forgácsné Román Rita alpolgármestertől Sári László polgármester visszaveszi az ülés vezetését.*

**3. napirendi pont**

**Sári László polgármester**

Következő napirendi pontunk a 2021. második félévi testületi ülésterv elfogadása. A terv ki lett küldve. Ami észrevétel érkezett, az be lett építve a tervbe, azóta egyéb javaslat nem történt. Kérdezem, hogy most valakinek van-e valamilyen javaslata, észrevétele, amit érdemes lehet beépíteni az üléstervbe.

*A Képviselőknek hozzászólása nem volt. Egyhangú szavazással (7 igen szavazattal) az alábbi határozatot fogadták el:*

**8/2021. (VIII.24.) határozat**

Kerecsend Község Önkormányzatának Képviselő-testülete a 2021. II. félévi üléstervét az előterjesztéssel egyezően elfogadja.

Felelős: Sári László polgármester

Határidő: 2021. december 31.

**4. napirendi pont**

**Sári László polgármester**

Átadom a szót ismét alpolgármester asszonynak, terjessze elő a közművelődési rendelet tervezetet.

**Forgácsné Román Rita alpolgármester**

Szeretném néhány szóban összefoglalni a rendeletet. Az 1997. évi CXL. törvény rendelkezett arról, hogy a közművelődésről, muzeális intézményekről, könyvtárakról szóló törvényben meghatározott kötelezettségeknek miként tudunk eleget tenni. 2013-ban felülvizsgálták ezt a törvényt és külön bontották közművelődési és közgyűjteményi ágazatot. Ennek az eredménye az lett, hogy 2018-ban az akkori államtitkár Závogyán Magdolna javaslatára hoztak egy EMMI rendeletet, ami konkretizálja az egyes települések közművelődési színtereit, művelődési házait. Törvény rendelkezik arról, hogy hány m2 legyen egy művelődési ház, mennyi legyen a befogadóképessége és egyéb technikai feltételek is adottak legyenek. 2019-ben köteleztek minden közművelődésben dolgozót, hogy magasabb szinten iskoláztassák be magukat, közép és felsőfokú iskolázottságot tettek elérhetővé. A 20/2018-as EMMI rendelet értelmében 2021. január 1-től minden önkormányzatnak kötelezően rendelkeznie kell kifejezetten közművelődésről szóló rendelettel. Jegyző úrral igyekeztünk megalkotni lehetőségeinkhez mérten a rendeletet és bízom benne, hogy képviselőtársaim is elfogadhatónak találják a kiküldött anyagot. Annyit még hozzá kell tennem, hogy a 2019-ben előírt képzés a pandémia miatt 2020-ban kezdődött, ekkor jelentkeztem be és a napokban 2021. augusztus 18-án vehettem át a közművelődési szakvizsgám után a diplomát. Most már csak az lenne a jó, ha lenne egy jó művelődési házunk, ahol ezt a megszerzett tudást lehetne kamatoztatni. Én ennyit szerettem volna a kiküldött anyaghoz hozzátenni. Ha bárkinek ezzel kapcsolatban észrevétele van, akkor kérem jelezzen.

**Sári László polgármester**

Köszönjük szépen. Ugye ki lett küldve a rendelet szövege, kérdezem, hogy a most elhangzottakhoz és a kiküldött anyaghoz van- e kérdés. Ha nincs, akkor név szerinti szavazást kérek, mert rendeletről van szó.

*A Képviselőknek hozzászólása nem volt. Egyhangú szavazással, az alábbi név szerinti szavazással elfogadták a* ***Közművelődésről szóló 8/2021. (VIII.26.) önkormányzati rendeletet:***

Sári László igen

Békési Gyula igen

Forgácsné Román Rita igen

Prokaj Milán igen

Nagy Ferenc igen

Burai József igen

Suha József igen

**5. napirendi pont**

**Sári László polgármester**

Az 5. napirendi pontunk a civil szervezetek 2021.évi támogatása.

Javaslom elfogadni a tavalyi mértéket. A két polgárőr egyesületnek 150.000- 150.000 Ft-ot, a többieknek pedig 70-70.000 Ft-ot javaslok megállapítani. Ez utóbbiak a Kerecsendi Faluvédő Egyesület, a Kerecsendi Lokálpatrióta Egyesület, a Kerecsendi Borklub Egyesület, a Csak Egy Lépés Egyesület, a Kerecsendi Fiatalok Továbbtanulásáért Közalapítvány és a Kerecsendi Egyházközség. A cserkészcsapat minden évben támogatott, azért hogy az országos szervezet éves tagdíját befizessék. Ez az idei évben 15 600 Ft. A csapat nem igazán működik, de azt gondolom, hogy az a 15 600 Ft egyszer az évben kibírható. Annyit kérek, hogy az egyesületek vezetői jöjjenek be a Hivatalba, ahol megkötjük a szerződést, majd tudjuk is utalni az összeget.

**Prokaj Milán képviselő**

Kérdezném, hogy 2021-ben lett-e már kifizetve valakinek? Lehet tudni, hogy kinek, mert nem szerepelt a polgármesteri határozatok között. Ez tavaly is probléma volt.

**Sári László polgármester**

Igen lett kifizetve két szervezetnek.

**Prokaj Milán képviselő**

Akkor miért nem lett róla polgármesteri határozat. Tavaly is szóvá tettem, hogy nem érzem így teljes mértékben korrektnek. Rendben, legyen pénz mert lehet rá szükség, de legalább legyen valami nyoma.

**Kiss Sándor címzetes főjegyző**

Csak egy szervezetnek lett kifizetve.

**Sári László polgármester**

Igen, valóban a Kerecsend Közbiztonságáért Polgárőr Egyesületnek fizettünk ki támogatást. Elnézést a tévedésért.

Azt javasolnám, hogy a javaslatról mindenképpen szavazzunk. Azt hozzátenném, hogy nem tudni mit hoz az ősz, így a jövő év végéig kellene elszámolni a támogatással. Ez a javaslat így elfogadható-e?

*A Képviselőknek több hozzászólása nem volt. Egyhangú szavazással (7 igen szavazattal) az alábbi határozatot fogadták el:*

**9/2021. (VIII.24.) határozat**

Kerecsend Község Önkormányzatának Képviselő-testülete a Kerecsendi Faluvédő Egyesület, a Kerecsendi Lokálpatrióta Egyesület, a Kerecsendi Borklub Egyesület, a Csak Egy Lépés Egyesület, a Kerecsendi Fiatalok Továbbtanulásáért Közalapítvány, a Világítani Fogok Egyesület és a Kerecsendi Egyházközség számára 70.000 Ft, a Kerecsend Közbiztonságáért Polgárőr Egyesület és a Kerecsendi polgárőr Egyesület számára pedig 170-170.000 Ft működési támogatást állapít meg, melynek felhasználásáról a támogatott szervezeteknek 2022. december 31-ig kell elszámolniuk.

A Magyary Károly Cserkészcsapat számára megállapított egyszeri támogatás összege 15 600 Ft.

A Képviselő-testület megbízza Sári László polgármestert, hogy a támogatott szervezetekkel a támogatási szerződést aláírja, és azt követően a támogatás kifizetése iránt intézkedjen.

Felelős: Sári László polgármester

Határidő: 2021. szeptember 30.

**6. napirendi pont**

**Sári László polgármester**

A következő, ilyenkor szokásos feladatunk, pályázat benyújtása a szociális tűzifa támogatásra. 524 m3-re vagyunk jogosultak. Korábban az időjárás miatt nagyon nehezen tudtuk teljesíteni, hogy idejében ki legyen szállítva a fa. Így most kötöttünk betárolási szerződést a tavalyi év mennyiségét alapul véve. 408 m3 így már be van tárolva. Ha ennél kevesebbet kapunk a pályázatban, akkor vissza kell adnunk a többletet, ha többet akkor még az erdészet szállít hozzá. Próbálunk olyan megoldást kitalálni, ami mindenki számára jó. Most az erdészet hozzáállása is más a pandémia következtében. Kérdezem, hogy az 524 m3-re, amire jogosultak vagyunk, benyújthatjuk-e a támogatást? Kérem szavazzunk!

*Egyhangú szavazással (7 igen szavazattal) a képviselő-testület az alábbi határozatot fogadta el:*

**10/2021. (VIII.24.) határozata**

Kerecsend Község Önkormányzatának Képviselő-testülete úgy határozott, hogy pályázatot nyújt be a települési önkormányzatok szociális célú tüzelőanyag vásárlásához kapcsolódó támogatás igénybevételére.

A tűzifa beszerzéséhez az Önkormányzat önerőt nem vállal, a szociális célú tűzifa támogatásban részesülő személytől ellenszolgáltatást nem kér. A Képviselő-testület megbízza Kiss Sándor címzetes főjegyzőt, hogy gondoskodjon a pályázat 2021. augusztus 31-ig történő benyújtásáról.

**7. napirendi pont**

**Sári László polgármester**

A mini bölcsőde kialakításával kapcsolatosan szeretnénk újból meghirdetni a beszerzési eljárást, mivel a korábbi a magas árajánlatok miatt meghiúsult. Jegyző úr van-e ezzel kapcsolatban beszámolód?

**Kiss Sándor címzetes főjegyző**

Igen szeretnék, néhány dolgot összefoglalni ezzel kapcsolatban és azt javasolnám, hogy ezt a döntést halassza el a képviselő-testület. Polgármester úrral nem volt még lehetőségem tárgyalni ez ügyben mióta egyeztettem a közbeszerzési szakértővel. Kicsit messzebbről kezdeném a dolgot. Tudjátok, hogy a Magyar Falu Program keretében most valósul meg az óvoda felújítása, fűtés korszerűsítése, amelyet a Platina Generál Kft végez. Ez a cég korrekt áron és úgy tűnik korrekt minőségben dolgozik, valószínűleg határidőben teljesíteni is fog, hiszen szeptember 15-re vállalta a munkák befejezését, és ahogy a műszaki ellenőrtől megtudtam, ezt az ütemet tartani is fogja.

A legutóbbi rendkívüli testületi ülésen a képviselő testület megismerte a bölcsőde felújítására benyújtott árajánlatokat is, melyek közt a legolcsóbb ajánlat is nettó 53 millió Ft. volt, ami meghaladta az egyébként rendelkezésünkre álló, bruttó 40 millió Ft-ot, ezért eredménytelennek nyilvánította a képviselő testület ezt a beszerzési eljárást.

Az óvoda kivitelezését végző cég, már korábban is jelezte, hogy szívesen adna árajánlatot a bölcsődei felújítási munkákra. Közbeszerzési szakértőnk tanácsára azonban az első beszerzési forduló keretében nem kértünk ajánlatot ettől a cégtől annak érdekében, hogy az egybeszámítási kötelezettséget figyelembe véve ne kövessünk el esetleg közbeszerzési szabálytalanságot.

Miután az első beszerzési eljárás eredménytelenül zárult, azon gondolkodtunk polgármester úrral, hogy hogyan lehetne tovább görgetni ennek a projektnek a sorsát.

Első körben a testület döntésének megfelelően többlet támogatási kérelmet nyújtottunk be a pénzügyminiszterhez. Megkeresésünkre még nem érkezett válasz.

Egyidejűleg – a már említett óvodai kivitelezést végző cég mellett - látókörünkbe került néhány vállalkozás, ami az előző ajánlatokban megismerteknél szerényebb árréssel és kedvezőbb vállalási feltételekkel dolgozik.

A bölcsődei projekt befejezési határideje: 2022. december 31.Sietni tehát egyelőre nem kell.

A fentieket figyelembe véve javaslom, hogy készüljön a következő testületi ülésre egy új beszerzési eljárási anyag, és akkor döntsön a testület az eljárás újbóli meghirdetéséről új ajánlattevőkkel.

**Sári László polgármester**

Van-e kérdése valakinek ezzel kapcsolatban?

**Forgácsné Román Rita alpolgármester**

A határidőt szerettem volna megkérdezni, de így, hogy jegyző úr ezt említette, látható, higy még van időnk.

**Sári László polgármester**

Úgy gondolom nyilván minden vállalkozó hasznot akar és a jelenlegi építőanyag árak mellett, ilyen árajánlatot kaptunk. De most majdhogynem arról kell döntenünk, hogy ha nem érkezik olyan árajánlat, ami megközelíti a rendelkezésre álló forrás nagyságát, akkor ettől a pénztől elköszönhetünk és úgy gondolom az lenne a legrosszabb.

*A Képviselő-testület egyetért azzal, hogy a beszerzési eljárás újbóli megindításáról a következő testületi ülésen szülessen döntés.*

*Suha József alpolgármester elhagyja az ülést.*

**8. napirendi pont**

**Sári László polgármester**

A következő napirendi pontunk a munkavédelmi szolgáltatásokra nyújtott árajánlatok elbírálása. Jegyző úrnak átadnám a szót a napirendi ponttal kapcsolatban.

**Kiss Sándor címzetes főjegyző**

Az elmúlt év októberében megkeresett minket egy vállalkozó, bizonyos Daragó Krisztián, aki az Opus Defensio Kft ügyvezetője és ajánlatot tett egy olyan feladat ellátására, amely az utóbbi időben az önkormányzatnál bizony hiányos volt. Azért volt hiányos, mert ennek a feladatnak az ellátása meglehetősen költséges. A vállalkozót arról tájékoztattuk, hogy ez év közepén térnénk vissza ennek az ajánlatnak az elbírálására, tekintve, hogy a veszélyhelyzet idején nem tudtuk, hogy igazából a költségelvonások milyen következményekkel járhatnak az önkormányzati gazdálkodásra nézve. Most jutottunk el odáig, hogy ez a kérdés szóba kerülhet. Közben a Prevenció Foglalkozás Egészségügyi Szolgálattól is kaptunk egy árajánlatot ennek a feladatnak az ellátására, ami gyakorlatilag azt jelenti, hogy ők tartanák meg a szükséges munkavédelmi oktatást, a munkabalesetek kivizsgálását, kapcsolattartást a hatóságokkal ilyen esetekben a kockázat értékelésben foglaltakat rendszeresen ellenőriznék, a dokumentumok amelyek meg kellenek, hogy legyenek, általuk rendszeresen felülvizsgálatra kerülnének, a munkahelyeket havonta bejárnák és ellenőriznék. Mind a két vállalkozó ezt a szolgáltatást vállalja, illetve azt is, hogy összeállítják azokat az alapdokumentumokat, melyek részben már rendelkezésre állnak, de részben már elavultak, illetve részlegesen hiányosak is. A dokumentumok összeállítására a 2 vállalkozó azonos ajánlatot adott. A Prevenció Kft. 350 000 Ft-os ajánlatot adott, míg az Opus Defensió Kft. részletekre bontva közel azonos összeget adott meg. Ugyanakkor a Prevenció Kft. havi 50 000 Ft. szolgáltatási díjért, még az Opus Defensio Kft. havi 40 000 Ft-ért vállalná a szolgáltatást. Mindkét cég áfamentes. Az Opus Defensio Kft-nek a Berekerdő Óvodával már van tapasztalata, korábban adott már problémák megoldásában segítséget. Nagyon rugalmasan és hozzáértően tudtak intézni minden olyan esetet amellyel megbízta őket az óvoda. A kiküldött anyagban látható még a Prevenció Kft.-nek az az ajánlata, amelyet a foglalkozás egészségügyi szolgáltatás ellátására adott. Azt javaslom, hogy az utóbbi ajánlattal ne foglalkozzunk a mai napon, viszont azt javaslom, keressünk meg ezzel kapcsolatban más foglalkozás egészségügyi szolgáltatást nyújtó vállalkozást is és kérjünk be más ajánlatot is. Erre a kérdésre később térjünk vissza. A munkavédelmi szolgáltatással kapcsolatban pedig - tekintve, hogy a két ajánlat közül a Daragó Krisztián által adott ajánlat a kedvezőbb - azt javaslom, hogy az Opus Defensio Kft.-t bízza meg a képviselő-testület a munkavédelmi feladatok ellátásával 2021. szeptember 1. napjától.

**Sári László polgármester**

Van-e ezzel kapcsolatosan kérdés?

**Nagy Ferenc képviselő**

Azt szeretném kérdezni, hogy ez esetben ő fogja ellenőrizni, minden közmunkás megfelelően van-e öltözve? Ha történik valami olyan baleset, amiről jegyzőkönyvet kell felvenni, azt is ők látják el?

**Kiss Sándor címzetes főjegyző**

Ő fogja majd végezni a közfoglalkoztatottak munkavédelmi oktatását, így meg tudunk felelni a jogszabályi előírásoknak és valóban, munkahelyi ellenőrzéseket is fog majd tartani havonta.

A jegyzőkönyvet is ő fogja elkészíteni, továbbítani és eljárni ezekben az ügyekben.

**Sári László polgármester**

Van-e kérdés a témával kapcsolatban?

Akkor kérem szavazzunk! Ki az, aki a jegyző úr által tett javaslatot támogatja?

*Egyhangú szavazással (6 igen szavazattal) a képviselő-testület az alábbi határozatot fogadta el:*

**11/2021. (VIII.24.) határozata**

Kerecsend Község Önkormányzatának Képviselő-testülete úgy határozott, hogy *az Opus Defensio Kft* ajánlatát fogadja el az Önkormányzat és intézményei egészére kiterjedően a munkavédelmi feladatok ellátására havi 40.000 Ft (alanyi mentes) vállalkozói díjért.

A megbízás kezdő időpontja 2021. szeptember 1.

A Képviselő-testület megbízza Sári László polgármestert a vállalkozási szerződés aláírásával.

Határidő: 2021. szeptember 15.

**9. napirendi pont**

**Sári László polgármester**

Az Egyebek pontból már egy kérdést megvitattunk, Jegyző úrnak adnám a szót.

**Kiss Sándor címzetes főjegyző**

Az Emlékezés napi meghívót kiküldtem mindenkinek, szeretettel várunk mindenkit. A FAVE az NNÖ és az Önkormányzat közösen ennek a rendezvénynek a szervezője. A programok a meghívón láthatók, délelőtt 9 órától kezdődnek.

Az elmúlt évben 8-9 olyan projekt valósult meg, amire büszkék lehetünk. Ezeket a sikereket egy összevont átadási ünnepség keretében ünnepelnénk meg. Az átadási ünnepség helyszíne az orvosi szolgálati lakás lesz. A szolgálati lakás a lakosság számára is bejárható lesz egy tervezői idegenvezetéssel. Ezt követően a tájházban kerül sor az emlékezés napi rendezvényre.

**Sári László polgármester**

Volt egy megkeresés Pusoma Jenő részéről. Két magántulajdonban lévő telket lekerítettek, ezzel megszűnt a pataki u. irányából a Jókai utcán át vezető rövidebb gyalogút. Az ügyben történt egy aláírásgyűjtés, amelyben azt kezdeményezték, hogy ezt az önkormányzat szüntesse meg. Ez nem a mi hatáskörünkbe tartozik. Addig míg valamilyen jogi sérelem fel nem merül, addig ebbe ne avatkozzunk bele. Azt javaslom, hogy ezzel a dologgal a képviselő testület ne foglalkozzon, mivel az lett megállapítva, hogy a magántulajdonú ingatlanok jogosan lettek lekerítve.

**Prokaj Milán képviselő**

Most akkor röviden arról van szó, hogy van egy magán tulajdonú ingatlan, ami összekötötte a Jókait és a Pataki utat és ez most el lett kerítve, mert már más funkciót lát el, és most azzal van probléma, hogy miért nincs ott út, miért nem járhatnak át?

**Burai József képviselő**

Igen, erről van szó.

**Prokaj Milán képviselő**

Hát eddig is magántulajdonon jártak át, nem egy hrsz szerinti úton, így nincs miről beszélni.

**Sári László polgármester**

Úgy gondolom legyen egy ilyen határozatunk, hogy ez nem a mi hatáskörünk. Köszönöm szépen.

*Egyhangú szavazással (6 igen szavazattal) a képviselő-testület az alábbi határozatot fogadta el:*

**12/2021. (VIII.24.) határozata**

Kerecsend Község Önkormányzatának Képviselő-testülete úgy határozott, hogy a Pataki út és a Jókai utca között magántulajdonban lévő ingatlanon kialakult gyalogút magántulajdonos által saját ingatlanának körbekerítésével történt megszüntetése kapcsán benyújtott állampolgári kezdeményezés alapján intézkedést nem tesz és nem kezdeményez, mivel a tulajdonos által történt kerítésépítés jogszerű volt.

A Képviselő-testület megbízza Sári László polgármestert, hogy az aláírásgyűjtés kezdeményezőjét és általa az aláíró állampolgárokat tájékoztassa a testület döntéséről.

Felelős: Sári László polgármester

Határidő: 2021. szeptember 30.

**Sári László polgármester**

Az Egyebekben van-e valakinek valamilyen előterjesztése?

**Forgácsné Román Rita alpolgármester**

Csak egy kérdésem lenne: várható-e, hogy lesz idén falunap a községben?

**Sári László polgármester**

Úgy gondolom, ahogy felszabadult az ország, volt itt a községben annyi kulturális rendezvény, amennyi kielégítő volt a lakosság számára. Nem tudjuk milyen ősz áll előttünk, tervezni ugyan lehet, de a rendezvények sorsa bizonytalan.

**Prokaj Milán képviselő**

Két dolgot szeretnék, az első egy határozati javaslat. Másfél évvel ezelőtt már volt egy felvetés a képviselő-testületi ülések közzétételéről. Az én véleményem azóta sem változott, hogy erre szükség lenne, a lakosság köréből erre igény mutatkozik. Azt javasolnám, találjunk valami megbízható megoldást. Ismét beszéltem Román László stúdióvezetővel, őszerinte egy Google fiókba fel lehet tölteni és ennek a linkjét feltölteni szigorúan csak a Kerecsendi facebook csoportba illetve a Kerecsendi honlapra, így leszűkülne azoknak a köre, akik ezt közvetlenül láthatnák. A lakosság életében mindenképp kell ezzel az üggyel foglalkozni és én ezt fenn is tartom. Erről határozzunk, hogy milyen megoldást tudunk erre találni.

**Sári László polgármester**

Készüljön már egy írásos anyag, hogy milyen műszaki és költség vonzata van, és a korábbi vitánál elhangzott anomáliákat, hogy lehet kiküszöbölni.

**Forgácsné Román Rita alpolgármester**

Én azt javaslom, de a közösségi médiában tegyük ezt közzé, hanem a község honlapján. Az ülést követően a vágott anyagot, szünetek nélkül közzé lehet tenni, biztonságosabb, mint más közösségi platform.

**Prokaj Milán képviselő**

Román Lászlóval kell ez ügyben egyeztetni, ő átlátja ezt az egészet, ennek nincsen költségvonzata, a technikai adottság tekintetében ő tud válaszolni.

**Sári László polgármester**

Ez így reális lehet, felvesszük a napirendi pontok közé, kimegy majd egy tájékoztató. Ha látjuk miről van szó, úgy szavazni is lehet.

**Prokaj Milán képviselő**

Még egy kérdésem lenne: az orvosi ellátással kapcsolatban hogy állunk? Mert ez a téma nagyon el van sikkadva, a lakosság nagyon fel van háborodva, betegkártya egyre kevesebb van, azt is tudjuk, hogy ez nem véletlen. A doktor úr állítólag már korábban átvette volna a praxist, miért nem vette át? Volt ilyen információ korábban, hogy év elejével vállalkozóként átveszi. Milyen jövőképünk van?

**Sári László polgármester**

Javaslom, hogy – mivel a kérdés az Önkormányzat érdekeit, másrészt személyi kérdéseket is érint – erről zárt ülés keretében tárgyaljunk. Nyilván mindenki látja, hogy milyen helyzetben vagyunk, mindenki látja, hogy az ellátás milyen szintű, azt is látni, hogy megvalósult egy olyan projekt, ami valamely szinten ennek a kérdésnek a megoldását fogja szolgálni, hogy milyen távon azt jelenleg nem tudom.

**Nagy Ferenc képviselő:**

Azt szeretném kérdezni, hogy a hamarosan történő útfelújítás után a Pataki út és a Váci út végén lehetne-e valamilyen zúzalékot leteríteni az őszi, esős idő előtt?

**Sári László polgármester**

Van egy beadott és tartalék listára helyezett pályázatunk, ami ezeket a dolgokat kezelné.

Ez a pályázat arra lett beadva, ahol nincs szilárd burkolat. Majdnem problémát is okozott mert azonos helyrajzi számról van szó. A műszaki leírást kellett úgy elkészíteni, hogy elkülönüljön, hogy ne az történjen, hogy egy helyre két pályázat legyen benyújtva. Nagyon bízom benne, hogy a két tartaléklistás pályázatunk kapcsán fogunk támogatást kapni és nagyon szorgalmazom, hogy az út legyen. A Pataki úton – ha nem is nyertük volna meg a BM pályázatot – egyéként is lett volna egy átfogó kátyúzás a Vízmű részéről, így most ezt a kátyúzást megpróbáljuk a falu más pontjaira áttenni. Azt mondom, hogy lesz rá lehetőség, de várjuk meg a pályázatot.

Óriási lehetőség lenne most az ipari park a település jövőjét nézve, ténylegesen termelő exportcégek jelentkeztek be, talán ez is oka, hogy az MFP kapcsán nem nyertünk el annyi pályázatot.

Most pedig zárt ülést rendelek el.

**Román István helyi lakos**

Elnézést kérek, egy pár mondatot szeretnék szólni, konkrétan megkérdezni, hogy akkor mikor lesz a közmeghallgatás?

**Forgácsné Román Rita alpolgármester**

Október 19.

**Román István helyi lakos**

Jó, gondolom akkor ki is írjátok a Facebook oldalra.

Végig hallgattam ezt a nagyon rövid polgármesteri beszámolót a pandémia alatt hozott intézkedésekkel kapcsolatban. Tavaly is itt ültem, itt voltam, most azt kérdezném, mert a faluban az terjeng, hogy el lett adva egy önkormányzati földterület, az újsorosi kertek végéről van szó. Igaz ez?

**Sári László polgármester**

Igen el lett adva, de az nem a pandémia ideje alatt történt, közös döntés volt.

**Román István helyi lakos**

Mert szoktam olvasgatni a jegyzőkönyveket és nem találkoztam ilyen határozattal és ez már az előző testületin is téma volt. Akkor bérbe lett adva a Lepreséknek?

**Sári László polgármester**

Erre a kérdésre a későbbiekben tudok választ adni.

**Román István helyi lakos**

Meg szeretném említeni, hogy volt ez a falutakarítási nap vagy szemétgyűjtési akció, két szervezet is részt vett benne, ahogy néztem a facebookon a képeket, nekem kifogásaim vannak ezzel kapcsolatban, méghozzá az, hogy ami meg lett hirdetve legelső alkalommal az csütörtöki napra esett. Szerintem ez egy szerencsétlen időpont, ráadásul a délelőtti órákban került erre sor. Mivel ez az időpont volt, a falu lakosaiból nagyon kevesen vettek részt rajta. Azok, akiket láttam, hogy részt vettek rajta, azok közmunkások voltak és egy-két önkormányzati dolgozó, minden bizonnyal szabadágon lehettek, mert nem lehet úgy társadalmi munkát végezni, hogy valaki munkahelyen is és társadalmi munkában vesz részt. Aztán volt egy másik szervezet, amelyik úgy gondolta, hogy hétvégére teszi, nagyon helyesen, Sokkal többen jelentek meg, arról nem is beszélve, hogy szinte az egész falut végig takarították, árkokat végig jártuk, összeszedtük az utcáról a szemetet. Nem mindenhol nagy sikerrel, mert volt olyan, ahol fél óra múlva már eldobálták a műanyag zacskót. Ehhez még csak azt szeretném hozzátenni, hogy az első takarítási akció az alsó iskola környékére koncentrálódott azt lehet mondani. Na most ezzel kapcsolatban megint csak azt kell mondjam, hivatkozzak a falura, hogy azt beszélték, hogy ez azért történt így, mert egy szervezet meg akarja vásárolni és rendbe kell tenni ezt a területet. Én nem tudom így történt-e vagy ez van-e a háttérben, viszont elgondolkodtató. Tehát legközelebb hogyha ilyen takarítási akció van, úgy gondolom, hogy minél nagyobb részben kellene megszólítani és egy ilyen rendezvényt lebonyolítani. A másik pedig, hogy Prokaj Milán képviselő úr említette ezt az orvosi helyzetet. Én itt voltam 2017-ben képviselőként, mikor ezt az ügyet tárgyaltuk. Engem nem nyert meg akkor sem a doktor úr, a mostani ténykedése szintén nem. Tapasztalom azt – én nem vagyok orvoshoz járó, de nagyon gyorsan elvittem innen a kártyámat. Én nem tartom a doktor urat úgy szakmailag felkészültnek amilyennek ő beállította magát, arról nem is beszélve, hogy nekem írt a neten pár dolgot és neki is írtak pár dolgot a végzettségével kapcsolatban, de ugye nem ez a lényeg. Az a lényeg, hogy a doktor úr vagy itt van, vagy nincs itt, a rendelési idő meg van hirdetve és akkor nem jön, ez nem vet bizalmat a doktor úr felé, hogy lehessen rá számítani. Akkor mikor képviselő voltam, ő kijelentette, hogy fél órán belül Tiszanánáról itt lesz, ha olyan helyzet van, de a tapasztalat mást mutat. Lehet itt hímezni-hámozni meg a doktor úr dolgait itt elbeszélni a zárt testületin, mert gondolom ezzel kapcsolatban lesz, hogy mi lesz akkor, ha a doktor úrral valami probléma lesz. Ő akkor azt mondta, hogy 2018 decemberétől, mint vállalkozó háziorvos lesz Kerecsenden. Megkérdezem, hogy ez miért nincsen? Ez felháborít, azért is mert a doktor úr nem kis pénzért dolgozik, illetve nem kis pénzért jön el néha –néha. Lehet, hogy rendel vagy nem, de amilyen felháborodások vannak vele kapcsolatban, el tudom képzelni. Én kiszámoltam, 2018 óta eltelt 4 év, ezalatt a doktor úr a közös állami kasszából évente 15 milliót, az 4 év alatt 60 millió. Ez nem kis pénz, ezért nem kéne gondolkozni. Én úgy gondolom, hogy senki más nem jár jól, csak a doktor úr, a falu egészségügyi alapellátásának ez biztos hogy nem tesz jót. Úgy gondolom ezt sürgősen meg kellene oldani, tudom nagyon nehéz feladat, mert az alapellátást biztosítani kell és egyszer és mindenkorra most már sínre kellene tenni. A lakosság egészségügyi érdeke, az alapellátás ezt kívánja.

**Sári László polgármester**

Lehetne, hogy egyes kérdéseket külön szednénk és én hozzáfűznék, mert igazából nem tudom, hogy ez kérdés vagy észrevétel?

**Román István helyi lakos**

Ez csak javaslat volt, a doktor úrral kapcsolatban.

**Sári László polgármester**

Ezt én megértem, de annak idején Lukács doktornál is volt, hogy essünk neki azonnal, mert magas a bérleti díj. Én megértem, jogosak az észrevételek, megértem, hogy a lakosság szeretne egy jó ellátást, de azt is látni kell, hogy voltak itt orvosok, akik valamiért nem maradtak itt Kerecsenden - ennek oka van. Most maradt, aki van és azóta nem volt újabb jelentkező. Zárt ülés keretében fogok beszélni arról az operatív munkáról, ami azért javíthatná a helyzetet, borzasztó nehéz mert mit tudtunk adni? Most már tudunk adni új rendelőt, szolgálati lakást. Mit tudunk adni 1-2 évvel ezelőtt? Borzasztó nehéz helyzetben kell olyan dolgokat megoldani, amihez a lehetőségeink nem voltak meg.

**Román István helyi lakos**

Igen, ez is egy álláspont, de a doktor úr hozzáállása mivel fog megváltozni? Kérdés, hogy egyáltalán ide akar-e jönni Kerecsendre orvosnak? Mert ahogy hallom, viszik el sokan a kártyájukat. Akkor innentől kezdve az az orvos, aki ide fog jönni ezzel a kevés kártyával, ami itt marad, majd megéri neki?

**Sári László polgármester**

Ez a történet nem annyira tiszta, megmondom miért. A 2500 lakosú vegyes körzet, önmagában nagy körzetnek számít, tehát ezt önmagában sem szívesen vállalja lelkiismeretesen úgy egy orvos, hogy tudja hogy ez milyen munkát jelent. Nyilván azzal a létszámmal megéri, biztos vagyok benne, de ezzel a létszámmal azt jelenti, hogy napi 120-170 beteg is megjelenhet, főleg járvány időszakban. Azért erre olyan jelentkezőt találni – nyilván ha minden kártya itt lenne, persze ez lenne a cél, ebben egyet értünk - de erre orvost találni nagyon nehéz. Sajnos sok esetben tapasztalható, hogy nem az eskü számít, amit letettek, sajnos az látszik, hogy egy verseny van. Van, aki ki tud tenni annyi milliót, mi nem tudunk kitenni, nagyjából ennyit tudunk, mint amennyit most kiteszünk. Most már tudunk mutatni szolgálati lakást, új rendelőt. Ezek a lehetőségeink nem voltak meg két évvel ezelőtt. Akkor is volt, akinek az volt a problémája, hogy miért 25 000 Ft-ot fizet az orvos a bérleti díjért, most már azt gondolom, hogy ezt a lakást adott esetben egy orvosnak ingyen is odaadnánk. Tehát a meglévő anyagból kell főzőcskézni, amihez tesznek fűszert azért a képviselők is.

Előző kérdéssel kapcsolatban, pedig önkormányzati dolgozó oda megy, ahova a polgármester engedélyezi vagy küldi. Azon a területen is van önálló haladás, a szomszéd telken keríteni akarnak, egy másik telken megoldódtak a szennyvízelvezetési gondok. Azért az a településnek egy olyan gócpontja, amit kicsit el kellett mozdítani, hátha ez kellett hozzá. Ebbe igazat adok, hogy a csütörtök nem alkalmas, én a csütörtöki és a hétvégi résztvevőknek is megköszöntem a munkát.

**Román István helyi lakos**

Akkor ugye itt a szolgálati lakással kapcsolatban említetted, hogy ez ünnepség keretében át lesz adva. Ezzel kapcsolatban is kering egy szóbeszéd, hogy a belső burkolással baj van. Gondolom van bizonyos összeg, ami a garanciális javításokat fedezi.

**Sári László polgármester**

Nem kell garanciális összeg, mert a vállalkozó megjavítja.

**Román István helyi lakos**

Azt is hallottam még ezzel kapcsolatban, hogy a 262,8 millió forint az nem lett elég az építéshez?

**Sári László polgármester**

Minden fel lett használva.

**Román István helyi lakos**

Onnan tudom, hogy akik ott dolgoztak mellettem, az árkot tisztították és ott hallottam beszélgetni.

A másik dolog, készen lett ugye a játszótér, mint ahogy a netre ki is tettem, 4 nap után ki kellett tenni a táblát rá. Nem tudom ki volt a műszaki átvevő, aki átvette az elkészült játszóteret, és egy apukának kellett felhívni a figyelmet a balesetveszélyre. Azon kívül az van, hogy ebbe a 3,8 millió forintba nem fért volna bele a kerítés festése?

**Sári László polgármester**

Nem fért volna bele. Ez megint egy összetett dolog. Meg tudnánk javítani a hibát, de az eltérne a leírástól, amiért a gyártó nem vállal semmiféle garanciát. Komoly szabályok vonatkoznak erre, hogy ezt hogyan lehet megoldani.

**Kiss Sándor címzetes főjegyző**

A projektben benne volt a kerítés festése is, az anyagot a kivitelező vásárolta meg, miután humánerőforrás problémái voltak, kérte tőlünk, hogy tudunk-e segíteni. A közfoglalkoztatottak több más esetben is festettek már, a közfoglalkoztatás pályázatunkban szerepel is kerítés festése. Felajánlottuk ezt a lehetőséget a kivitelezőnek és ő cserébe az óvodában telepített egy másik játékot. A kivitelező az anyagot biztosította, mi pedig a munkaerőt arra a néhány napra, míg festeni kellet.

**Román István helyi lakos**

Köszönöm szépen. Tudom, hogy elkészültek a buszmegállók, 13-14 millió forint úgy tudom az az összeg, ami rá lett költve. Én úgy láttam, hogy ez csak a burkolást foglalja magába, maga a várótermek azok nem lettek felújítva. Négy buszmegálló lett újítva, amiből 1 akkor készült el, mikor a Demjéni úti járdát építették, ennek a burkolása hamarabb megtörtént. Arról nem is beszélve, hogy a Demjéni út járda az 25-26 millió forint volt, ha jól emlékszem, ez meg ugye 13-14 millió. Ha hosszra vagy m2-re kiszámolom, akkor ennek a 3-4 buszmegállónak a felújítása igencsak drágára sikeredett. Én elhiszem azt is, hogy közben voltak áremelkedések, de én akkor is drágának találom.

**Sári László polgármester**

A pályázatban a burkolat cseréje és az akadálymentesítés volt benne. Itt még az ellenőrzés hátra van, ekkor kiderül, hogy a kivitelezés megfelelt-e az előírásnak. Azt tudom mondani, hogy másik esetben a járdaépítés teljesen más földmunkát igényelt. Adott egy pályázati kiírás és adott egy összeg, amit fel kell használni. Akkoriban nagyon nehezen találtunk kivitelezőt is és megnézték a terveket és visszadobták.

**Román István helyi lakos**

Jó akkor egyelőre ennyit akartam csak mondani, a többit majd a közmeghallgatáson. Köszönöm szépen.

**Sári László polgármester**

Köszönöm a hozzászólásokat, a nyilvános testületi ülést bezárom.

kmf.

Sári László Kiss Sándor

 polgármester címzetes főjegyző